Котляровхэ аргуэру токIуэ
«Ут плъыжь» тхылъ фестивалым хыхьэу Урысей Федерацэм и тхылъ тедзапIэхэм я зэгухьэныгъэм 2017 гъэм иригъэкIуэкIа «Илъэсым и тхылъ нэхъыфI» зэхьэзэхуэм щытекIуахэр иджыблагъэ наIуэ хъуащ. Къэралым и тхылъ тедзапIэ куэдым я лэжьыгъэу щэ бжыгъэхэм щIигъухэм щыщу нэхъыфIхэр къыщыхахащ унэтIыныгъэ 16-м.
Абыхэм яхэхуащ Котляровхэ Мариерэ Викторрэ я тхылъ тедзапIэм къыщыдэкIа «Старый Нальчик», «Старый новый Нальчик» сурэт альбомхэр (ахэр зи IэдакъэщIэкIыр езы зэщхьэгъусэхэрщ). Ахэр нэхъыфIу къыщалъытар «Урысейм и щIыналъэхэм я зыужьыныгъэм хуэлажьэ тхылъ нэхъыфI» унэтIыныгъэращ.
Мариерэ Викторрэ къратащ лауреат зэрыхъуахэмкIэ дипломыр, япэ тхылъыр къыдэзыгъэкIауэ щыта Фёдоров Иван и статуэткэр, Урысейм и Журналистхэм я зэгухьэныгъэм и щIыхь тхылъыр.
Мы къыдэкIыгъуэхэм я купщIэмрэ я фIагъымрэ ди газетым дызэрыщытепсэлъыхьам къыхэкIыу лейуэ я гугъу тщIынкъым. Къыхэгъэщыпхъэр абыхэм иджыри лэжьыгъэ къазэрыкIэлъыкIуэнурщ. Иджыпсту зэщхьэгъусэхэр йолэжь 1940 гъэм къыщыщIэдзауэ 2000 гъэ хъуху къызэщIэзыубыдэ «Новый Нальчик» альбомым. Абы и IыхьитIри плъыфиплIу зэхэту гъэхьэзырауэ, дахэу гъэщIэрэщIауэ, зы футлярым илъу дунейм къытехьэнущ.
ИСТЭПАН Залинэ.
